กูรูเชียร์ซื้อ BEAUTY พื้นฐาน 6.20 บ.SET บ่ายผันผวนในแดนบวกต่อเนื่อง
SET เช้านี้ผันผวนในแดนบวกหลังแรงกดดันจากกลุ่ม ICT ลดลง ประกอบได้แรงหนุนจากราคาน้ำมันที่ดีดตัวขึ้นหลังข้อมูลเศรษฐกิจสหรัฐฯออกมาดีกว่าคาด พร้อมเล็งนักลงทุนสถาบันในประเทศจะช่วยดันดัชนีฯ หลังใกล้หยุดยาวช่วงเทศกาล บ่ายนี้ดัชนีฯคงยังผันผวนในแดนบวก พร้อมให้แนวรับ 1,270-1,275 แนวต้าน 1,290 จุด
24 ธ.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (24 ธ.ค.) ผันผวนในแดนบวกหลังแรงกดดันหุ้นในกลุ่ม ICT เริ่มลดลง และค่อย ๆ ขยับตัวขึ้นไปได้ ประกอบกับแรงหนุนจากราคาน้ำมันที่ดีดตัวขึ้นหลังข้อมูลเศรษฐกิจสหรัฐออกมาดีกว่าคาด
นักวิเคราะห์คาดช่วงบ่าย ดัชนีหุ้นไทยยังผันผวนอยู่ในแดนบวกอย่างต่อเนื่อง พร้อมให้แนวรับ 1,270-1,275 จุด ส่วนแนวต้าน 1,290 จุด ขณะที่ แนะนำ “ซื้อ” BEAUTY ด้วยเป้าหมายพื้นฐาน 6.20 บาท
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ผันผวนในแดนบวกหลังแรงกดดันหุ้นในกลุ่ม ICT เริ่มลดลง และค่อย ๆ ขยับตัวขึ้นไปได้ ประกอบกับแรงหนุนจากราคาน้ำมันที่ดีดตัวขึ้นหลังข้อมูลเศรษฐกิจสหรัฐออกมาดีกว่าคาด
โดยในช่วงต่อจากนี้ต้องติดตามนักลงทุนสถาบันภายในประเทศ ที่จะเป็นตัวช่วยผลักดันดัชนีฯให้ขึ้นไปได้ เนื่องจากจะเข้าสู่ช่วงวันหยุดตามเทศกาลแล้ว โดยเฉพาะสหรัฐ และยุโรป ที่ตลาดหุ้นจะปิดทำการในช่วงเทศกาลคริสต์มาส
แนวโน้มการลงทุนบ่ายนี้ คาดดัชนีหุ้นไทยคงจะยังผันผวนอยู่ในแดนบวกอย่างต่อเนื่อง พร้อมให้แนวรับ 1,270-1,275 จุด ส่วนแนวต้าน 1,290 จุด
 
บล.ธนชาต ระบุในบทวิเคราะห์ ( 24 ธ.ค.) ว่า ราคาน้ำมันมีการปรับสูงขึ้น ประกอบกับ Window Dressing และ LTF หนุนการฟื้นตัวของ SET ตั้งแต่เปิดตลาด อย่างไรก็ตามยังมองแค่ Technical Rebound ที่แนวต้าน 1,288 จุด เท่านั้น
ขณะที่ แนะนำ “ซื้อ” BEAUTY ด้วยเป้าหมายพื้นฐาน 6.20 บาท โดยคาดว่าราคาหุ้นจะแข็งแกร่งกว่าตลาดโดยรวมแนวต้านระยะสั้นที่ 56.0 บาท จาก 1) กำไรไตรมาส 4 ปี 58 มีแนวโน้มออกมาแข็งแกร่งต่อเนื่อง +17% จากช่วงเดียวกันปีก่อน และ 24% จากไตรมาสก่อนที่ 126 ล้านบาท
ทั้งนี้ ส่งผลกำไรทั้งปี 2558 เติบโต 32% จากปีก่อนที่ 398 ล้านบาท จากยอดขายต่อสาขาเดิมที่เติบโต 8% และการขยายสาขา 11% 2) การขยายสาขาอย่างต่อเนื่อง และการเพิ่มขึ้นของยอดขายให้กับนักท่องเที่ยวที่เพิ่มขึ้น (20% ของรายได้ เป็นรายได้จากการขายสินค้าให้กับนักท่องเที่ยว) หนุนการเติบโตกำไรปี 2559-61 อีก 24% ต่อปี
3) มีแผนขยายการขายไปใน Modern Trade และตลาดส่งออกไปยังตะวันออกกลาง ฮ่องกง จีน ไต้หวัน สิงคโปร์ และมาเลเชีย 4) การเปิดศูนย์กระจายสินค้าใหม่ ในเดือน ม.ค. จะช่วยเพิ่มประสิทธิภาพในการขาย และการบริหารต้นทุน BEAUTY แนวต้านระยะสั้นที่ 5.60 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
ADVNAC มูลค่าการซื้อขาย 5,623.66 ล้านบาท ปิดที่ 153.50 บาท เพิ่มขึ้น 0.50 บาท
JAS มูลค่าการซื้อขาย 1,130.53 ล้านบาท ปิดที่ 3.24 บาท เพิ่มขึ้น 0.02 บาท
INTUCH มูลค่าการซื้อขาย 1,099.57 ล้านบาท ปิดที่ 53.25 บาท เพิ่มขึ้น 0.75 บาท
PTT มูลค่าการซื้อขาย 664.72 ล้านบาท ปิดที่ 252.00 บาท เพิ่มขึ้น 4.00 บาท
TRUE มูลค่าการซื้อขาย 592.75 ล้านบาท ปิดที่ 6.90 บาท ไม่เปลี่ยนแปลง
 
ที่มา: สำนักข่าวอินโฟเควสท์